एक क्षेपक के तौर पर बताया जा सकता है कि आवास के बुलबुले के फूटने का नजारा महज भारत में ही नहीं सामने आ रहा है। इक्कीसवीं सदी की पहली दहाई के अन्त में मंदी की जो शुरुआत हुई थी, वह भी अमेरिका में इसी बुलबुले के फूटने के साथ सामने आई थी। दुनिया की सब से बड़ी आर्थिक महाशक्ति बनने को आतुर एवं तैयार चीन में इसी किस्म का सिलसिला सामने आया था, जब वहाँ की सरकार ने मंदी से निपटने के नाम पर नए शहरों को बसाने में एव रियल इस्टेट में खूब पैसा लगाया; मगर आज आलम यह है कि तमाम शहरों में अपार्टमेंट खाली पड़े हैं, क्योंकि खरीदार नहीं मिल रहा है। ऐसे शहरों को भुतहा शहर अर्थात घोस्ट सिटी भी कहा जाने लगा है।